Gestremde meisie getuig deur tablet in hof | Netwerk24
Gestremde meisie getuig deur tablet in hof
Deur Alzane Narrain 18 Februarie 2020 17:55
'n Gestremde meisie (14) wat nie kan lees of skryf nie, het vandeesweek met 'n spesiaal ontwerpte kommunikasie-toestel in die streekhof op Upington teen 'n man getuig wat haar na bewering verkrag het.
Die verhoor word in camera gehou en die media word nie toegelaat nie.
Inge Reinert, 'n maatskaplike werker, sê dit het goed gegaan toe die meisie oor die verkragting sewe jaar gelede getuig het. Ook onder kruisondervraging Dinsdag het sy haar goed van haar taak gekwyt.
"Soms het sy haar antwoord verbaal op haar manier gegee as sy om die een of ander rede nie die tablet wou gebruik nie."
Reinert het voorheen by die Vereniging vir Mense met Gestremdhede (APD) gewerk, wat by die Nasionale Raad vir Mense met Gestremdhede (NCPD) geaffilieer is.
Sy het sewe jaar lank gespook om geregtigheid vir die meisie te verkry.
Die vermeende verkragter is glo 'n familielid.
Reinert het in 2012 van die voorval te hore gekom toe die meisie se pleegouers besef het iets skort nadat sy oor die beweerde voorval gepraat het.
Volgens Reinert het die meisie se ma 'n klag by die polisie ingedien, maar die saak het gesloer omdat die owerhede gevrees het haar getuienis sou weens haar gestremdheid nie in 'n hof aanvaar kon word nie.
Reinert sê die pleegmoeder sal vandeesweek getuig oor die invloed wat die verkragting op die kind gehad het.
"Ek gaan getuig oor die kwessies wat mense met gestremdhede in die gesig staar, en die uitdagings om toegang tot die howe te kry," sê Reinert.
Reinert het voorheen aan Netwerk24 gesê dié verhoor kan wêreldwyd opslae maak indien dit kan lei tot die toekomstige suksesvolle vervolging van oortreders wat gestremde mense misbruik.